আইয়ুব বাচ্চু মানেই মানুষের ঢল। শুধু ক্যাম্পাসের ছাত্ররাই নয়, আশেপাশের এলাকা থেকেও প্রচুর মানুষ এসেছেন কনসার্ট দেখতে। সবাই মুগ্ধ আইয়ুব বাচ্চুতে। একের পর এক গান গেয়ে চলছেন, সব গানেই মানুষের দারুন সাড়া। সবাই প্রতিটা লাইন গাচ্ছে আইয়ুব বাচ্চুর সাথে। পরে যখন গিটার বাজাচ্ছেন একদম নিস্তব্ধতা, সবাই মন্ত্রমুগ্ধ হয়ে শুধু শুনছে। ঘণ্টা দুয়েকের কনসার্ট শেষ হলো। শ্রোতারা তৃপ্ত। এবার ঘরে ফেরার পালা। কনসার্ট শেষে সবাইকে ধন্যবাদ দিয়ে আইয়ুব বাচ্চু বললেন, ‘সবাই ভালো থাকবেন। আবার দেখা হবে। আপনারা যতবার ডাকবেন, আমরা ততবার আসবো’। বলেই ব্যাকস্টেজে চলে গেলেন।